1.  In primis, pertimescens Capitulum generale nimia multiplicatione statutorum et inhibitionum eius multiplicari transgressiones et delicta, cum hominum natura frequentius nitatur in vetita et ardentius cupiat denegata, diffinitiones et statuta per eum contra personas Ordinis comedentes carnes vel pulmenta cum carnibus condita vel decocta extra monasteria seu loca conventualia nostri Ordinis, et etiam infra monasteria seu loca praedicta aut in cameris et extra infirmitorium commune contra observantiam Ordinis diutius observatam, hactenus editas quocumque tempore, sub quacumque forma verborum, vel poenas corporales et spirituales in eis contentas penitus revocans, abbates et alios praesidentes Ordinis hortatur, in Domino praecipiens eis nihilominus firmiter et iniungens, ut transgressores regulae sanctissimi patris nostri et legislatoris Benedicti et ordinationum bonae memoriae domini Benedicti Papae XII circa praemissa et ea tangentia corrigant et puniant solito virilius per poenas debitas in dictis statutis papalibus ordinatas. 